SELETUSKIRI

1.ETTEPANEKU TAUST

•Ettepaneku põhjused ja eesmärgid

1. oktoobril 2015 võttis nõukogu vastu otsuse (EL) 2015/2169 ühelt poolt Euroopa Liidu ja selle liikmesriikide ning teiselt poolt Korea Vabariigi vahelise vabakaubanduslepingu sõlmimise kohta.

Ühelt poolt Euroopa Liidu ja selle liikmesriikide ning teiselt poolt Korea Vabariigi vahelisele vabakaubanduslepingule lisatud kultuurikoostöö protokolli (edaspidi „protokoll“) artikliga 1 luuakse raamistik, mille raames teevad lepinguosalised koostööd kultuuritegevuse, -kaupade ja -teenuste vahetamise hõlbustamiseks, sealhulgas audiovisuaalsektoris.

Protokolli artikli 5 lõike 8 punktis b on sätestatud, et pärast algset kolmeaastast perioodi pikendatakse kavade kohaldamist sama pikkade ajavahemike kaupa, kui lepinguosaline ei lõpeta kohaldamist, teatades sellest kirjalikult vähemalt kolm kuud enne esialgse või mis tahes järgmise ajavahemiku lõppu.

Kavade kohaldamine nähti algselt ette kolmeks aastaks (1. juulist 2011 kuni 30. juunini 2014). Protokolli artikli 5 lõike 8 punktis b on sätestatud järgmine: „Kavade kohaldamist pikendatakse kolme aasta võrra ja seejärel automaatselt sama pikkade ajavahemike kaupa, kui lepinguosaline ei lõpeta kohaldamist, teatades sellest kirjalikult vähemalt kolm kuud enne esialgse või mis tahes järgmise ajavahemiku lõppu.“

Selle sätte alusel pikendati kavade kohaldamist kolm korda veel kolme aasta võrra. Esimene pikendamisperiood kestis 30. juunini 2017, teine 30. juunini 2020 ja kolmas kestab 30. juunini 2023, kuna kumbki lepinguosaline ei ole kavade kohaldamist lõpetanud.

Nõukogu 25. märtsi 2020. aasta otsusega (EL) 2020/470 (milles käsitletakse ühelt poolt Euroopa Liidu ja selle liikmesriikide ning teiselt poolt Korea Vabariigi vahel sõlmitud vabakaubanduslepingu kultuurikoostöö protokolli artikli 5 kohase audiovisuaalse ühistoodangu suhtes kohaliku ja piirkondliku kultuurilise sisu edendamise kavade kohaldamise ajavahemiku pikendamist) nõustus nõukogu jätkama kavade kohaldamist 1. juulist 2020 kuni 30. juunini 2023.

Nõukogu otsus (EL) 2020/470 võeti vastu otsuse (EL) 2015/2169 artikli 3 lõike 1 alusel, millega oli nõukogu otsuse (EL) 2020/470 vastuvõtmise ajal ennekõike ette nähtud, et komisjon peab Korea Vabariigile teatama liidu kavatsusest mitte pikendada kavade kohaldamisperioodi, välja arvatud juhul, kui nõukogu otsustab komisjoni ettepanekul neli kuud enne kohaldamisperioodi lõppu ühehäälselt jätkata kavade kohaldamist.

Euroopa Kohus tühistas oma 1. märtsi 2022. aasta otsusega kohtuasjas komisjon vs. nõukogu kõnealuse otsuse, leides, et otsuse (EL) 2015/2169 artikli 3 lõikes 1 kehtestatud menetlus ei ole kooskõlas ELi toimimise lepingu artikliga 218 osas, milles see nõuab ühehäälset otsustamist. Selliste otsuste vastuvõtmisel nagu nõukogu otsus (EL) 2020/470 tuli kohaldada ELi toimimise lepingu artikli 218 lõike 8 esimeses lõigus sätestatud hääletamisreeglit, nimelt nõukogu kvalifitseeritud häälteenamust. Samuti jättis kohus oma otsusega otsuse 2020/470 tagajärjed kehtima kuni selle tühistamise põhjuste kõrvaldamiseni.

Nõukogu otsusega (EL) 2022/2335 kustutati nõue, mille kohaselt peab nõukogu tegema otsuse nõukogu otsuse (EL) 2015/2169 artikli 3 lõike 1 kohase kavade kohaldamise pikendamise üle ühehäälselt.

Selleks et kõrvaldada kõik kahtlused Euroopa Liidu võetud kohustuse suhtes seoses kavade kohaldamise pikendamisega kolme aasta võrra (1 juulist 2020 kuni 30. juunini 2023) ja tagada seeläbi protokolli nõuetelevastav kohaldamine, tuleks vastu võtta uus otsus.